Italianism

I italianism hinn i paroll de la lengua italiana passaa in alter lenguagg.
Besogna vess atent però a scernì foeura di paroll de origin italiana quei che pertocchen ai lengov regionai parlaa in Italia.
Esempi de italianism
Lombard
La presenza de italianism in del lombard l'è bella forta: de fatt l'italian l'è semper staa on riferiment "colt" per tutt i lengov regionai italiann. Donca tucc i autor che hann scrivuu in lombard (ma anca i parlant) gh'hann semper avuu de confrontàss con 'sto modell lenguistegh. On bell numer de italianism gh'è rivaa soratutt despoeu l'Unità d'Italia, quand che l'italian el s'è impost demaneman 'me lengua de tucc i dì, in concorenza con quei locai.
Al dì d'incoeu per tanti lombardista a gh'è 'l timor che l'italian l'abbia de fatt desnaturaa la lengua.
On quai dialett, compagn del milanes, l'ha subii pussee italianism de alter variant lombard. Chì de sotta on quai esempi:
Basell → scalin (it. scalino)
Becchee → macellar (it. macellaio)
Bindell → naster (it. nastro)
Bissa scudellera → tartaruga (it. tartaruga)
Candira → candela (it. candela)
Deslenguaa → sciolt (it. sciolto)
Domenega → domenica (it. domenica)
Erbion → pisei (it. piselli)
Erborin → prezzemol (it. prezzemolo)
Forcellina → forchetta (it. forchetta)
Formai → formagg (it. formaggio)
Gamissell → gomitol (it. gomitolo)
Incusgen → incuden (it. incudine)
Lacc → latt (it. latte)
Lecc → lett (it. letto)
Magiostra → fragola (it. fragola)
Mercoldì → mercoledì (it. mercoledì)
Missee → sòcer (it. suocero)
Monega → suora (it. idem)
Nedal → Natal (it. Natale)
Nocc → nott (it. notte)
Ors → orso ['ursu] (it. orso)
Pecc → pett (it. petto)
Peccen → pettin (it. pettine)
Perduu → pers (it. perso)
Pobbia → piopp (it. pioppo)
Remissell → gomitol (it. gomitolo)
Roeusa → rosa (it. rosa)
Rudera → spazzadura (it. spazzatura)
Sales → salic (it. salice)
Sbadagg → sbadili (it. sbadiglio)
Sciatt → rosp (it. rospo)
Scira → cera (it. cera)
Scoeula → scola (it. scuola)
Sconduu → nascost (it. nascosto)
Sghiratt → scoiattol (it. scoiattolo)
Sgolgia → airon (it. airone)
Suceduu → sucess (it. successo)
Vardà → guardà (it. guardare)
Zign → cign(o) (it. cigno)
Zinzala → zanzara (it. zanzara)

Frances
L'italian l'è la segonda lengua per numer de prestet in del frances (dopo l'ingles). On bell poo de italianism hinn rivaa in del frances al temp del Renassiment, quand che l'italian l'era la lengua pussee importanta in del mond de la coltura. Alter paroll italiann (soratutt del mond de la cusina e de la musega) hinn rivaa in tra el XIX e 'l XX secol. De norma i prestet italian pussee recent hann conservaa la forma ortografega original.
Ingles
La situazion di prestet italian in de l'ingles a l'è pu o manch quella del frances (che despess l'è staa el veicol in tra l'italian e l'ingles): la pupart di termen pertocchen al mond de la musega, de l'art (poesia, architettura, pitura...), de la cusina, de la moda, de la finanza. Tanti nomm geografegh ingles conserven ona forma italiana, anca se hinn pernonziaa a la manera inglesa.
Albanes
El lessegh albanes el gh'ha on fracch de prestet italian, che se messeden a paroll pussee antigh e de origin latina: ona presenza inscì granda forsi l'è dovuda ai fort ligamm storegh e colturai tra l'Albania e l'Italia (pensemm per esempi a la dominazion italiana in del 1939-1943).
Banjë (it. bagno)
Faturë (it. fattura)
Festë (it. festa)
Fill (it. filo)
Këmishë: camisa (it. camicia)
Kushtoj (it. costare)
Motoçikletë (it. motocicletta)
Pjatë (it. piatto)
Proshutë: giambon (it. prosciutto)
Maltes

L'italian l'è staa la lengua ofizial de Malta fina al 1934. L'è normal, donca, che tanti termen italian (messedaa a paroll de la lengua siciliana) a sien restaa in del vocabolari de la lengua maltesa. Se cred che i paroll neolatinn (italiann e siciliann) formen almanch el 50% del lessegh maltes.
Grech
La relazion in tra grech e italian l'è stada bella forta duranta tutt el Medioev e l'età moderna. Besogna savè scernì foeura i termen venezian de quei toscan, ma in ogni cas anca al dì d'incoeu el grech modern l'è pien pienent de termen de origin italiana.
On quai esempi:
Agantárō (it. agguantare)
Avantsárō (it. avanzare)
Avaría (it. avaria)
Kólla (it. colla)

Varda anca
Lengua italiana
Francesism
Venetism
Genovesism
Latinism
Lombardism

Ligamm de foeura
Noeuv secoi de italian in Albania
Categoria:Lengua italiana